《广南食槟榔先嚼蚬灰蒌》
宋代·郑刚中

海风飘摇树如幢，风吹树颠结槟榔。贾人相衔浮巨舶，动以百斛输官场。

官场出之不留积，布散仅足资南方。闻其入药破痃癖，铢两自可攻腹肠。

如何费耗比菽粟，大家富室争收藏。邦人低颜为予说，浓岚毒雾将谁当。

蒌藤生叶大于钱，蚬壳火化灰如霜。鸡心小切紫花碎，灰叶佐助消百殃。

宾朋相逢未唤酒，煎点亦笑茶瓯黄。摩挲蒳孙更兼取，此味我知君未尝。

吾邦合姓问名者，不许羔雁先登堂。盘奁封题裹文绣，个数惟用多为光。

闻公嚼蜡尚称好，随我啖此当更良。支颐细听邦人说，风俗今知果差别。

为饥一饭众肯置，食蓼忘辛定谁辍。语言混杂常嗫嚅，怀袖携持类饕餮。

唇无贵贱如激丹，人不诅盟皆歃血。初疑被窘遭折齿，又怪病阳狂嚼舌。

岂能鼎畔窃朱砂，恐或遇仙餐绛雪。又疑李贺呕心出，咳唾皆红腥未歇。

自求口实象为颐，颐中有物名噬嗑。噬遇腊肉尚为吝，饮食在颐尤欲节。

酸咸甘苦各有脏，偏受辛毒何其拙。那知玉液贵如酥，况是华池要清洁。

我尝效尤进薄少，土灰在喉津已噎。一身生死托造化，琐琐谁能污牙颊。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。